ཁོང་གིས་ཇ་འཐུང་ཞོར་དེ་ལྟར་ཟེར་དུས་ངའི་སེམས་ནང་དྲན་རྒྱུ་ནི་བུད་མེད་གཉིས་ཀྱིས་ང་ཚོ་ལའང་ཡི་གེ་ཡོད་ཅེས་པའི་ཡི་གེ་དེ་ཇི་འདྲ་ཞིག་ཡིན་བསམས་ཏེ་ཁོང་ལ་གནས་ཚུལ་དྲིས་མུར།ཁོང་གིས་ཡོད་དང་ཡོད།དེ་སྔོན་རྒྱ་ནག་གི་ཆེད་མཁས་པ་ཞིག་འདི་ན་ཡོང་སྟེ་ཞིབ་མཇུག་བྱས་པས་མི་འགྱངས་པར་དེའི་སྐོར་གྱི་དཔེ་ཆའང་དཔར་དུ་བསྐྲུན་རྒྱུ་རེད་ཅེས་ཟེར་བས།ང་ལ་དེ་ལས་ཀྱང་མཇལ་འདོད་སྐྱེས་ཏེ་རེ་བ་ཞུས་དུས།ཁོང་གི་འགྲམ་ལ་བསྡད་པའི་བཟའ་ཟླ་ཡིས་ཅི་ཞིག་བཤད་མ་ཐག་ཁོང་གིས་ཅུང་དོགས་མ་བདེ་བའི་ངང་ནས་ལྟ་གྲངས་མང་ན་ཡི་གེ་དེ་ཚོར་གནོད་པ་ཆེ་ཞེས་ཟེར་བཞིན་ང་ཚོ་ཁང་ཐོག་གི་མཆོད་ཁང་ནང་ཁྲིད་རྗེས།དཔེ་ཆ་སྣ་རིང་མ་མང་པོའི་ནང་ནས་པོ་ཏི་མཐུག་པོ་ཞིག་གི་ཁ་ཕྱེ་སྟེ་བསྟན་བྱུང་།ངས་གཟབ་ནན་གྱིས་བལྟས་པ་ན།ཁོ་ཚོས་ཟེར་བའི་ཡེ་གེ་ཞེས་པ་དོན་དུ་མོ་ཆས་ནང་གི་རི་མོ་དེ་ཚོ་རེད་འདུགགོང་དུ་ཨེར་སུག་བོད་པ་ཚོས་རི་མོའི་ཡི་གེ་ཞེས་རྡོ་ལ་བྲིས་ཏེ་ལམ་ཁ་དང་ཞིང་ཁར་མཆོད་ཡོད་པ་དེ་ཚོ་དང་འདྲ་མོ་རེད་འདུགསྐབས་དེར་ངའི་སེམས་ནི་ལྷོག་ལྷོག་ཏུ་འཁོལ་བའི་ཆུ་ནང་ཆུ་འཁྱག་སྐྱོགས་གང་བླུགས་པ་ལྟ་བུར་འགྱུར་ཡང་།བདག་པོས་གཙིགས་སུ་ཉར་བའི་གལ་ཆེན་གྱི་ཆོས་དཔེ་དེ་ཚོ་རང་ལ་མཇལ་དུ་བཅུག་པ་ནི་ལྷག་བསམ་ཟོལ་མེད་ཀྱི་རྟགས་ཡིན་པས་པར་འགའ་བླངས་རྗེས་བཀའ་དྲིན་ཆེ་ཚུལ་ཡང་ཡང་ཞུས་ཏེ་ཕྱི་ལ་བུད།།